Sjældent har der været så meget furore om en bog, der ikke blev skrevet.

Det er dokumentaristen og forfatteren Peter Øvig Knudsen, der i sin nye bog gør rede for, hvordan han droppet at skrive en bog om Christianias Pusherstreet. Tidligere har han blandt beskrevet den venstreekstreme terrorgruppe Blekingegadebanden og hippie-tiden omkring Thy Lejren.

Hans nye bog, Nakkeskudet, omhandler konflikter, tanker og beskrivelser af arbejdsprocesser i forbindelse med de tidligere projekter. Og at han ikke vil skrive en bog om Pusherstreet, fordi han frygter hævn fra hashgangstere.

Via foreningen Propanja, der kæmper for legalisering af hash, er Ekstra Bladet blevet tilsendt et åbent brev til Øvig Knudsen.

- Jeg eller foreningen har ingen holdning til indholdet, men er bare blevet bedt om at give det videre, siger Kodr 'Cutter' Mehri, talsmand for Propaganja.

'Vi skriver dette brev, fordi vi føler at politiet bruger medierne til at fremstille et usandt billede af os. Vi ønsker på ingen måde at stoppe dig i at skrive din bog om Pusherstreet.

Dog håber vi, at du giver et sandfærdigt helhedsbillede af virkeligheden og ikke bare skriver, hvad politiet dikterer.

Hvad dine børns sikkerhed angår, er der intet at frygte fra os.'

Sådan indledes brevet, der er smuglet ud af Vestre Fængsel, hvor en række af de anholdte er anbragt i sagen, hvor over 80 personer blev anholdt 14. marts i år. Samlet mistænkes gruppen i forskellige konstellationer for både at levere hash til boderne i Pusherstreet samt at drive hashboder.

Det er en angiveligt en gruppe af de fængslede, der er afsenderne af det åbne brev til Øvig Knudsen.

'Vi mener, at vores sag er et politisk spil, som er skabt af en forfejlet narkopolitik. Der er ingen af os, der ønsker at være kriminelle. Vi ønsker mere end noget andet, at den danske regering vil kigge ud over landets grænser og se den forståelse og acceptere cannabis. Planten har eksisteret i millioner af år og har været brugt af mennesker i mere end 5000 år. Det er først de sidste 60 år – den har været forbudt.

Den forråelse vi nu ser skyldes politiets store pres på cannabismiljøet, som tvinger det over i hårdkogte kriminelles hænder – folk som er villige til at bruge vold og trusler. For at holde fast i deres profit. De fleste af os sidder nu i Vestre Fængsel – baseret på indicier - selv om vi bliver lovet en retfærdig behandling og hurtig retssag, samler anklagemyndigheden vores sager. Dette vil give os astronomiske og unødvendige høje sagsomkostninger.

Vi bliver tildelt to retsdage om ugen – der gør, at vores reelle 14-21 retsdage kommer til at strække sig over seks måneder. Du skal ikke være bange for os fra Christiania.'

Sådan slutter brevet.

- Jeg har truffet min beslutning om ikke at skrive bogen. Og det står fast, siger Peter Øvig Knudsen til Ekstra Bladet.

Han uddyber, at beslutningen om ikke at skrive Pusherstreet-bogen ikke kun er baseret på advarsler fra politifolk.

- Også den indledende research jeg havde påbegyndt, var medvirkende til, at jeg valgte at trække stikket, siger Øvig Knudsen.

- Samtidig vil jeg gerne understrege, at jeg er en mangeårig tilhænger af legalisering af hash. Det ligger meget meget bedre i statens hænder end hos kriminelle, siger han.

Ved aktionen i marts blev fire fuldgyldige HA'ere anholdt. En har begået selvmord. To er nu løsladt, fordi beviserne er tynde, og det er tvivlsomt, om der vil blive rejst anklager mod de to.

Også en betjent var blandt de mange anholdte. Han er sigtet for såkaldt narkohæleri, hvor han har været med til bruge hashpenge, som hans kæreste nu er tiltalt for at have tjent som hashhandler i Pusherstreet.